Uvedena vrsta
Uvedene vrste ili unesene vrste − odomaćeno i kao introducirane, alohtone, nenativne, neozoonske, strane, egzotične − su one koje nisu autohtone na posmatranom području i/ili ekosistemu, odnosno one koje žive izvan svog nativnog ili prirodnog areala. U nova područja najčešće dospiju ljudskom aktivnošću, namjerno ili slučajno. Međutim, alohtona je i svaka ona vrsta koja se i nekim od prirodnih puteva odnekud pojavi u bilo kojem ekosistemu. Smuđ (Sander lucioperca = Stizostedion lucioperca), naprimjer, je autohtona vrsta Crnomorskog sliva, ali je unesen (introduciran) i u Neretvanski, odnosno Jadranski sliv u Bosni i Hercegovini. Patuljasti somić (Ictalurus nebulosus) je uveden iz američkih voda, a babuška (Carassius gibelio) iz sovjetskih, oboje kao "korov" uz šaransku mlađ za ribnjake bivše Jugoslavije. Danas su rasprostranjene u mnogim prirodnim ekosistemima. Introducirane vrste mogu biti štetne za neke od prisutnih autohtonih ili ekosistem u cjelini. One mogu biti predatori ili takmaci nativnim vrstama ili bitno promijeniti lance, odnosno mreže ishrane u invadiranom ekosistemu. Druge pak nemaju negativnih uticaja, a neke mogu biti i korisne, kako za ljude tako i za životne zajednice, kao alternativa pesticidima u poljoprivredi, npr. Tako su na Novom Zelandu, unesene biljne vrste, porijeklom iz Sjeverne Amerike uticale na porast bioraznolikosti i bioproduktivnosti. Uvedene vrste i njihovi efekti na zatečenu prirodnu okolinu kontroverzni su predmeti i problemi, koji su pokrenuli mnoštvo rasprava u naučnim, političkim i poljoprivredničkim krugovima, kao i drugim slojeva društva.